It-Tielet Pitazz – Paragrafi 1151-1160 + Meta l-uġigħ jiskili ruħi U x-xefaq jiswied bħal bid-dalma tallejl, U l-qalb tiċċarrat bit-tortura tat-tbatija, Ġesu' Msallab, Inti s-saħħa tiegħi. Meta r-ruħ, imdallma bl-uġigħ, Titqabad f'battalja mingħajr waqfien, U l-qalb tkun tinsab fl-agunija u t-tortura, Ġesu' Msallab, Inti t-tama tas-salvazzjoni tiegħi. U hekk jgħaddu l-ġranet, Waqt lir-ruħ tgħum f'baħar ta' mrar, U l-qalb tinħall fi dmugħ, Ġesu' Msallab, Inti tiddi għalija ż-żerniq. U meta tfur it-tazza tal-imrar, U kollox idur kontrieha, U r-ruħ tinżel fil-Ġnien taż-Żebbuġ Ġesu' Msallab, fik insib difiża tiegħi. Meta r-ruħ, konxja mill-innoċenza tagħha, Taċċetta dawn id-digrieti mingħand Alla, Imbagħad il-qalb tista' tpatti l-weġgħat bi mħabba. Ġesu' Msallab, biddel id-dgħjufija tiegħi f'setgħa bla tarf. Mhix ħaġa faċli tissaporti t-tbatijiet bil-ferħ, l-aktar dawk li ma jkunx jistħoqqluna. In-natura dgħajfa tagħna tirribella, u għalkemm l-intellett u r-rieda huma 'l fuq mit-tbatija, għax kapaċi jagħmlu l-ġid lil dawk li jgħabbuhom bit-tbatija, xorta waħda l-emozzjonijiet iqajmu ħafna storbju u, bħal spirti bla kwiet, jattakkaw l-intellett u r-rieda. Imma meta jaraw li ma jistgħu jagħmlu xejn waħedhom, jikkwetaw u jissottomettu ruħhom għall-intellett u r-rieda. Bħal xi ħaġa li tbeżża' jidħlu jgħaġġlu u jqajmu ħafna nkwiet, moħħhom li jġegħluk tobdi lilhom biss sakemm ma jżommuhomx f'posthom l-intellett u r-rieda. 23 ta' Ġunju (1937). Kif kont qiegħda nitlob quddiem is-Sagrament Imqaddes, it-tbatijiet fiżiċi tiegħi f'daqqa waħda waqfu, u smajt din il-vuċi ġewwa ruħi: Qiegħda tara Jiena nista' nagħtik kollox f'mument wieħed. Jiena 'l fuq mil-liġijiet kollha. 24 ta' Ġunju. Wara t-Tqarbin, smajt dan il-kliem: Kun af, binti, li f'mument wieħed Jiena nista' nagħtik dak kollu li hemm bżonn għat-twettiq ta' din l-opra. Wara dan il-kliem, dawl straordinarju baqa' ġewwa ruħi, u dak kollu li Alla kien qed jitlob deher f'għajnejja hekk sempliċi li wkoll tifla żgħira setgħet tagħmlu. 27 (ta' Ġunju ). Illum, rajt il-kunvent tal-Kongregazzjoni l-ġdida. Kien bini kbir u spazjuż . Bdejt minn kamra għall-oħra, nosserva kollox. Rajt li l-Providenza ta' Alla kienet ħasbet għal dak kollu li kien hemm bżonn. Il-persuni li kienu qegħdin jgħixu f'dan il-kunvent ma kinux lebsin ta' sorijiet, imma spirtu għal kollox reliġjuż kien qed isaltan hemm ġewwa, u jiena kont qiegħda norganizza kollox preċiż bħalma ried il-Mulej. F'daqqa waħda, smajt ċanfira mingħand waħda mis-sorijiet tagħna, "Sor, kif tista' twettaq opri bħal dawn?" Jiena weġibt li mhux jiena kont qiegħda nwettqu imma l-Mulej li kien qed jaħdem permezz tiegħi, u li jiena kelli l-awtorizzazzjoni għal kollox. Waqt il-Quddies, irċevejt dawl u għarfien profond dwar din il-opra kollha, u ma' baqa' l-ebda dell ta' dubju f'ruħi. Il-Mulej bħal speċi tani għarfien tar-rieda Tiegħu taħt tliet aspetti, imma kollha jinġabru waħda. L-ewwel waħda hi li l-erwieħ li huma maqtugħin mid-dinja għad ikunu jaqbdu bħala offerta quddiem it-tron ta' Alla u jittallbu ħniena għad-dinja kollha . . . u permezz tat-talb tagħhom jakkwistaw barkiet għas-saċerdoti, u permezz tat-talb tagħhom huma jħejju d-dinja għall-aħħar miġja ta' Ġesu'. It-tieni waħda hi t-talb maqgħud mal-att tal-ħniena. B'mod partikolari, dawn jiddefendu l-erwieħ tat-tfal mill-ispirtu tal-ħażen. Talb u atti l-ħniena huma kulma jeħtieġu jagħmlu dawn l-erwieħ, u wkoll l-ifqar persuni jistgħu jingħaddu magħhom. U f'din id-dinja egoista huma jippruvaw iqanqlu l-imħabba, il-ħniena ta' Ġesu'. It-tielet hija talb u atti tal-ħniena, mingħajr l-obbligu tal-voti. Imma meta huma jagħmlu dan, dawn il-persuni jkollhom sehem mill-merti u l-privileġġi kollha tal-(Kongregazzjoni) kollha. Kulħadd fid-dinja jista' jkun f'dan il-grupp. Membru ta' dan il-grupp irid jagħmel almenu att wieħed ta' ħniena kuljum; almenu wieħed, imma jista' jagħmel ħafna iżjed, għax atti bħal dawn jista' jagħmilhom faċilment kulħadd, ukoll l-ifqar fost l-fqar. Għax hemm tliet modi kif wieħed jista' jagħmel att ta' ħniena: kelma ta' ħniena, ta' maħfra u faraġ; it-tieni mod, jekk ma tistax toffri lanqas kelma waħda, mela itlob – dik ukoll hi ħniena; u t-tielet mod, opri tal-ħniena. U meta jasal l-Aħħar Jum, niġu ġġudikati fuq dan, u fuq din l-bażi nirċievu l-verdett għall-eternita'. Infetħu bibien is-sema għalina. Ejjew nuru r-rieda li napprofittaw minnhom qabel ma jasal il-jum tal-ġustizzja ta' Alla. U dak għad ikun jum tal-biża'! Meta darba jiena staqsejt lill-Mulej Ġesu' kif jista' jittollera tant dnubiet u delitti mingħajr ma jikkastighom, il-Mulej weġibni, Biex nikkastiga (lil dawn) għandi l-eternita', u għalhekk Jiena qiegħed intawwal iż-żmien tal-ħniena minħabba (l-midinbin.) Imma ħażin għalihom jekk huma ma jgħarfux dan iż-żmien taż-żjara Tiegħi. Binti, segretarja tal-ħniena Tiegħi, id-dmir tiegħek mhux biss li tikteb dwar il-ħniena Tiegħi u xxandarha, imma wkoll li tittallab għal din il-grazzja għalihom, sabiex huma wkoll jaslu li jigglorifkaw il-ħniena Tiegħi.
Djarju ta' Swor Fawstina – It-3 Pitazz (par.1151-1160)